IZVEDBENI SKLEP KOMISIJE

z dne 10. oktobra 2018

o določitvi dokončnega uvoznega odgovora v imenu Unije glede prihodnjega uvoza nekaterih kemikalij v skladu z Uredbo (EU) št. 649/2012 Evropskega parlamenta in Sveta ter o spremembi Izvedbenega sklepa Komisije C(2016) 747

(2018/C 376/06)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (1) in zlasti drugega pododstavka člena 13(1) Uredbe,

po posvetovanju z odborom, ustanovljenim s členom 133 Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (2),

ob upoštevanju naslednjega:

(1) Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) se izvaja z Uredbo (EU) št. 649/2012. V skladu z navedeno uredbo mora Komisija predložiti sekretariatu Konvencije dokončne ali začasne uvozne odgovore v imenu Unije glede prihodnjega uvoza vseh kemikalij, za katere velja postopek soglasja po predhodnem obveščanju.

(2) Konferenca pogodbenic Konvencije se je na osmem zasedanju, ki je potekalo v Ženevi od 24. aprila do 5. maja 2017, strinjala, da se nekatere kemikalije vključijo na seznam v Prilogi III h Konvenciji, s čimer je zanje začel veljati postopek soglasja po predhodnem obveščanju. Komisiji so bila 15. septembra 2017 za vsako kemikalijo poslana navodila za odločanje z zahtevo za odločitev glede prihodnjega uvoza kemikalije.

(3) Karbofuran je bil v Prilogo III h Konvenciji dodan kot pesticid. Dajanje v promet in uporaba karbofurana kot sestavine fitofarmacevtskih sredstev sta prepovedana z Uredbo (ES) št. 1107/2009 Evropskega parlamenta in Sveta (3). Poleg tega sta dajanje na trg in uporaba karbofurana kot sestavine biocidnih proizvodov prepovedana z Uredbo (EU) št. 528/2012 Evropskega parlamenta in Sveta (4). Zato se za prihodnji uvoz karbofurana v Unijo ne bi smelo dati soglasje na podlagi Rotterdamske konvencije.

(4) Triklorfon je bil v Prilogo III h Konvenciji dodan kot pesticid. Dajanje v promet in uporaba triklorfona kot sestavine fitofarmacevtskih sredstev sta prepovedana z Uredbo (ES) št. 1107/2009. Poleg tega sta dajanje na trg in uporaba triklorfona kot sestavine biocidnih proizvodov prepovedana z Uredbo (EU) št. 528/2012. Zato se za prihodnji uvoz triklorfona v Unijo ne bi smelo dati soglasje na podlagi konvencije.

(5) Kratkoverižni klorirani parafini so bili v Prilogo III h Konvenciji dodani kot industrijske kemikalije. Proizvodnja, dajanje v promet in uporaba kratkoverižnih kloriranih parafinov so z izjemo nekaterih odstopanj prepovedani z Uredbo Evropskega parlamenta in Sveta (ES) št. 850/2004 (5). Zato bi bilo treba soglasje na podlagi Konvencije dati ob upoštevanju določenih pogojev.

(6) Tributilkositrove spojine so bile v Prilogo III h Konvenciji dodane kot industrijske kemikalije. Dajanje v promet in uporaba tributilkositrovih spojin kot industrijskih kemikalij sta dovoljena, če sta v skladu s pogoji iz Uredbe (ES) št. 1907/2006, zlasti omejitvijo iz Priloge XVII k navedeni uredbi glede proizvodnje, dajanja v promet in uporabe organokositrnih spojin. Zato bi bilo treba soglasje na podlagi Konvencije dati ob upoštevanju navedenih pogojev.

(7) Dajanje v promet in uporaba etilenoksida kot sestavine fitofarmacevtskih sredstev sta prepovedana z Uredbo (ES) št. 1107/2009. Dostopnost na trgu in uporaba etilenoksida kot sestavine v biocidnih proizvodih v skladu z Uredbo (EU) št. 528/2012 sta v skladu z Delegirano uredbo Komisije (EU) št. 1062/2014 (6) dovoljeni samo v zvezi z nekaterimi proizvodi. V skladu s členom 89(2) Uredbe (EU) št. 528/2012 se države članice še vedno lahko odločijo, ali in pod katerimi pogoji se ti proizvodi odobrijo na njihovem ozemlju.

(8) Po sprejetju uvoznega odgovora za etilenoksid iz Priloge II k Izvedbenemu sklepu Komisije C(2016) 747 (7) je prišlo do nekaterih regulativnih sprememb v državah članicah v zvezi z dostopnostjo na trgu in uporabo etilenoksida. Zato bi bilo treba Izvedbeni sklep C(2016) 747 ustrezno spremeniti –

SKLENILA:

Člen 1 Uvozni odgovori za karbofuran, triklorfon, kratkoverižne klorirane parafine in tributilkositrove spojine so določeni v Prilogi I.

Člen 2 Priloga II k Izvedbenemu sklepu C(2016) 747 se nadomesti z besedilom iz Priloge II k temu sklepu.

V Bruslju, 10. oktobra 2018 Za Komisijo Karmenu VELLA Član Komisije

(1) UL L 201, 27.7.2012, str. 60.

(2) UL L 396, 30.12.2006, str. 1.

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(5) Uredba Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (UL L 158, 30.4.2004, str. 7).

(6) Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).

(7) Izvedbeni sklep Komisije C(2016) 747 z dne 11. februarja 2016 o sprejetju uvoznih odločitev Unije za nekatere kemikalije v skladu z Uredbo (EU) št. 649/2012 Evropskega parlamenta in Sveta ter o spremembah Sklepov Komisije 2005/416/ES in 2009/966/ES (UL C 61, 17.2.2016, str. 5).